Coleg Sir Gâr

Coleg addysg bellach yn Sir Gaerfyrddin yw Coleg Sir Gâr, gyda phum campws ar draws y sir. Mae'n aelod o gorff ColegauCymru.

 Y coleg 
Mae Coleg Sir Gâr yn goleg addysg bellach mawr ar sawl safle. Mae’n rhan o Grŵp Prifysgol Cymru Y Drindod Dewi Sant. Lleolir y coleg yn Ne Orllewin Cymru ac mae ganddo bum prif gampws. Maent yn amrywio o ran maint a natur ac yn cynnig amrywiaeth o bynciau. Mae'r coleg yn cynnig addysg bellach, addysg i oedolion ac yn y gymuned, addysg uwch a dysgu yn y gwaith. Mae tua 10,000 o fyfyrwyr i gyd, gyda rhyw 3,000 ohonynt yn llawn amser a 7,000 yn rhan-amser. Mae dros 900 o fyfyrwyr addysg uwch.

Mae'r coleg yn cynnig ystod eang o raglenni addysg a hyfforddiant academaidd a galwedigaethol, gan gynnwys hyfforddiant wedi'i deilwra yn arbennig ar gyfer cyflogwyr. Mae'r cyrsiau'n amrywio o lefel cyn-fynediad i lefel ôl-raddedig. Mae hefyd yn cynnig ei ddarpariaeth ar-lein, trwy bartneriaethau mewn lleoliadau cymunedol ac yn y gweithle. Mae rhaglenni hyfforddiant sy'n seiliedig ar waith yn cael eu cynnig hefyd, sef fel prentisiaethau sylfaen a modern.

Mae'r coleg hefyd yn darparu ar gyfer tua 1000 o ddisgyblion ysgol 14-19 oed sy'n mynychu'r coleg neu'n cael eu haddysgu gan staff y coleg yn eu hysgolion.

Penodwyd pennaeth newydd ar 31 Awst 2018, yn dilyn ymddeoliad Barry Liles.

Mae gan y coleg drosiant blynyddol o tua £30m ac mae'n cyflogi tua 850 o staff. Mae tua 450 o'r rhain yn ymwneud yn uniongyrchol ag addysgu ac mae 400 yn darparu swyddogaethau cymorth a gweinyddol.

Mae'r coleg wedi uno â Choleg Ceredigion.

 Campysau 
Coleg Sir Gâr

 Graig, Heol Sandy, Pwll, Llanelli ( )
 Pibwrlwyd, Caerfyrddin ( )
 Rhydaman ( )
 Gelli Aur, Llandeilo ( )
 Ffynnon Job, Heol Ffynnon Job, Caerfyrddin ( )

Coleg Ceredigion

 Campws Aberystwyth 
 Campws Cardigan 

 Hanes 

Mae Coleg Sir Gâr wedi bod yn darparu addysg bellach ers 1985. Cychwynodd fel Coleg Technoleg a Chelf Sir Gaerfyrddin (CCTA) trwy uno sawl coleg technegol a Choleg Celf Dyfed. Ym 1992, daeth y coleg yn gorfforaeth annibynnol, ar ôl bod o dan reolaeth yr awdurdod addysg lleol cyn hynny. Ers 1 Awst 2013, mae’r coleg wedi bod yn rhan o Grŵp Prifysgol Cymru Y Drindod Dewi Sant.

Arferai Ysgol Ramadeg y Bechgyn Llanelli ac Ysgol Gyfun y Graig fod ar Gampws y Graig, Llanelli. Fel CCTA, roedd campws Llanelli wedi'i leoli ar Heol Alban yn Llanelli. Hwn oedd safle hen Goleg Technegol Llanelli.

Dechreuodd Ysgol Gelf Caerfyrddin ym 1854. Cyfunodd â choleg Llanelli yn 1971 i ddod yn Goleg Celf Dyfed. Ym 1979 adeiladwyd y campws newydd yn Heol Ffynnon Job, Caerfyrddin.

 Coleg rhithwir 
Crëwyd y virtualcollege.ac.uk gan Goleg Sir Gâr yn 1998 i gwrdd â gofynion cynyddol diwydiant yn Sir Gaerfyrddin. Cyflwynwyd y cyrsiau hyfforddi a ddatblygwyd, ym maes sgiliau TG, yn gyfan gwbl ar-lein. Ers hynny mae'r coleg rhithwir wedi ehangu i gynnwys bron i 1000 o gyrsiau mewn nifer o feysydd, gan gynnwys hyfforddiant athrawon, cyfrifeg, busnes, arweinyddiaeth a rheolaeth, iechyd a diogelwch ac ieithoedd. Mae'r holl gyrsiau achrededig yn cael eu cyflwyno'n gyfan gwbl ar-lein gyda chefnogaeth tiwtoriaid o'r coleg.

 Cyn-ddisgyblion nodedig 

 Josh Adams, chwaraewr rygbi'r undeb
 David Gray, canwr a chyfansoddwr caneuon
 Terry Price, chwaraewr rygbi'r undeb
 Kenneth Bowen, tenor yn yr Academi Gerdd Frenhinol

 Cyfeiriadau 

 Dolenni allanol 

 Coleg Sir Gâr  (Gwefan Swyddogol)
 Twitter
 Virtual College 
 University of Wales : Trinity St David
 Moodle4Teachers 

Categori:Colegau addysg bellach Cymru
Categori:Addysg yn Sir Gaerfyrddin
Categori:Sefydliadau 1985